दमोह पुलिस की सुरक्षा लौटाई; बोले- पुलिस ने जल्दबाजी में कार्रवाई कर दी
Union Minister Prahlad Singh Patel On Damoh Police Over Salesman Vikram Suicide Case. केंद्रीय राज्य मंत्री प्रहलाद सिंह पटेल ने गुरुवार से दमोह पुलिस का बायकॉट कर दिया है। उन्होंने कहा कि दमोह पुलिस ने उनके कार्यकर्ता पर बगैर जांच किए मुकदमा दर्ज किया है
केंद्रीय राज्य मंत्री प्रहलाद सिंह पटेल ने गुरुवार से दमोह पुलिस का बायकॉट कर दिया है। उन्होंने कहा कि दमोह पुलिस ने उनके कार्यकर्ता पर बगैर जांच किए मुकदमा दर्ज किया है, इसलिए न्याय मिलने तक दमोह पुलिस के किसी भी कर्मचारी की सेवाएं नहीं लूंगा।
दमोह के बजरिया वार्ड 3 में 23 जून को राशन दुकान में सेल्समैन विक्रम उर्फ विक्की रोहित का शव फंदे से लटका मिला था। उसके पास से दो पन्नों का एक सुसाइड नोट मिला था, जिसमें धरमपुरा वार्ड पार्षद पति और नगरपालिका सांसद प्रतिनिधि यशपाल ठाकुर, भाजपा नेता मोंटी रैकवार, नरेंद्र परिहार और नर्मदा सूर्यवंशी पर मानसिक प्रताड़ना का आरोप लगाया गया था। सुसाइड नोट में केंद्रीय मंत्री पटेल के नाम का भी जिक्र था, जिसमें लिखा था कि आरोपी मंत्री का नाम लेकर उस पर दबाव बनाकर राशन दुकान छीनने का प्रयास कर रहे हैं।
परिजन ने शव चौराहे पर रखकर विरोध किया था
पोस्टमॉर्टम के बाद परिजन शव लेकर अस्पताल चौराहे पर बैठ गए थे। उनकी मांग थी कि जिन लोगों के नाम सुसाइड नोट में हैं, उनके खिलाफ एफआईआर दर्ज की जाए। पुलिस ने जांच के बाद इन सभी लोगों को आरोपी मानते हुए मामला दर्ज कर लिया है। गुरुवार को दमोह पहुंचे केंद्रीय मंत्री से मिलने धरमपुरा क्षेत्र के लोग पहुंचे। उन्होंने यशपाल ठाकुर को बेगुनाह बताया। साथ ही पुलिस पर झूठा मामला दर्ज करने का आरोप लगाया।
न्याय मिलने तक नहीं लूंगा दमोह पुलिस की सेवाएं
केंद्रीय मंत्री पटेल ने कहा कि नौजवान ने आत्महत्या की। उसकी मौत पर मैंने संवेदना व्यक्त की थी, लेकिन जो झूठे मुकदमे लगाकर या लगवाकर दबाव बनाना चाहते हैं, वह कान खोलकर सुन लें, उनके मनसूबे पूरे नहीं होंगे। जो दमोह की पुलिस ने किया है मुझे लगता है कि यह जल्दबाजी है। जब तक हैंड राइटिंग एक्सपर्ट से जांच ना हो जाए पुलिस को ऐसी कार्रवाई नहीं करनी चाहिए।
मैं दमोह एसपी की इस कार्रवाई के खिलाफ हूं। यशपाल ठाकुर मेरे कार्यकर्ता हैं, एक जिम्मेदार जनप्रतिनिधि है। उस सुसाइड नोट में तो मेरा नाम भी लिखा है, फिर मुकदमा मुझ पर भी दर्ज होना चाहिए था। इसलिए हर कीमत पर मैं अपने लोगों के साथ हूं। मैंने कहा था कि बारीकी से जांच होनी चाहिए, लेकिन इसके बाद भी पुलिस ने जल्दबाजी की। जब तक इन सब को न्याय नहीं मिल जाता मैं दमोह पुलिस की कोई भी सेवाएं नहीं लूंगा। आज से ही मैं उन सब को वापस करूंगा। मेरी निजी सुरक्षा को छोड़कर दमोह पुलिस का कोई भी कर्मचारी मेरे बंगले पर या मेरे साथ नहीं होगा।
एसपी बोले- मुझे नहीं पता मंत्री जी ने क्या बोला
केंद्रीय राज्य मंत्री प्रहलाद सिंह पटेल के बयान पर प्रतिक्रिया लेने के लिए जब दमोह एसपी राकेश कुमार सिंह से बात की, तो उनका कहना था कि मुझे नहीं मालूम मंत्री जी ने क्या बयान दिया है। जब मैंने सुना ही नहीं तो मैं उस पर कैसे प्रतिक्रिया दे सकता हूं।